Kitba ta' Edward Montebello minn Stokkolma F'inqas minn seba' t'ijiem se nkunu qed nisimgħu l-frażi ta' "12 -il punt għal..." kemm il-darba meta l-pajjiżi parteċipanti fil-Eurovision Song Contest ikunu qed jagħtu l-punti biex jinkurunaw ir-rebbieħ jew rebbieħa ta' dan il-festival prestiġjuż. Darba waħda resqu fuqi xi nies u b'kurżita' liema bħalha qaluli, "Għalfejn jużaw tnax -il punt bħala l-ogħla punteġġ?" Staqsewni, "Għaliex tnax u mhux għaxra?". Għal bidu bqajt inħares fiss f'għajnejhom imbagħad pront weġibthom li m'għandhomx għalfejn jieħduha bi kbira. Is-sena fiha tnax -il xahar, Kristu għażel tnax -il appostlu madwaru, allura m'għandniex nsibuha bi tqila li nagħtu tnax -il punt lid-diska favorita tal-Eurovision. Lokalment din is-sena il-festival ġibed ħafna interess. Hemm aspettativa' li l-affarijiet li dejjem qridna fuqhom bħal votazzjoni u l-politika tal-ġirien forsi ma nsemmuhomx din is-sena. Din id-darba hemm Ira Losco, kantanta li ħafna jqisuha bħala waħda mill-aqwa artisti li pajjiżna għandu. Iżda lil Losco wkoll tajniha ftit mill-agħar. Kemm għedna dwar il-kanzunetta, qisu din il- kantanta ma nistgħux ntuha ċ-ċans timraħ biex tirrapreżentana bl-aħjar mod, kif taf hi. Li tmur għal Eurovision mhux ċajta. Ejjew napprezzaw il-fatt li Ira hija kantanta li diġà kisbet suċċess f'dan il-festival. Li terġa' tipprova, ħafna nies iqisuha ġennata. Mela ħbieb ejjew nirrikonoxxu l-kuraġġ li din il-kantanta għandha. Sa mill-ewwel provi li kellha fi Stokkolma, Ira uriet kemm hija artista ta' stoffa. Il-vuċi stupenda li kellha fl-ewwel prova u l-kunfidenza bla tarf li qed tuża fuq il-palk huma ingredjenti importanti fil-kompetizzjoni. It-tim warajha wkoll qed jaħdem qatigħ sabiex Malta tippreżenta wieħed mill-aqwa pakketti li qatt kellna fil-Eurovision. Il-fatt li fit-tieni prova nbiddlu xi affarijiet wara li għadd ta' nies ġibdu l-attenzjoni dwar xi elementi li setgħu dehru aħjar juri wkoll kemm Malta kibret u immaturat fl-attitudni li tmur biha għal din il-kompetizzjoni mużikali. Din is-sena wkoll se tiġi introdotta sistema ġdida ta' kif se jintqalu l-voti. Għall-ewwel darba l-preżentaturi se jingħaqdu mal-pajjiżi sabiex jintqalu l-punti tal-ġurija li għandha ħamsin fil-mija tal-eżitu finali. Imbagħad l-preżentaturi se jkunu huma li jaqraw il-punteġġ tal-vot mill-pubbliku biex b'hekk jidher li r-rebbieħ/a se jkun magħruf fl-aħħar ħinijiet. Għal Malta l-ewwel test diffiċli se jkun jumejn oħra fejn Ira trid tagħmilha mal-ewwel għaxra. Imbagħad kemm il-darba tikkwalifika, Ira terġa' tkanta l-kanzunetta 'Walk On Water' fil-finali tas-Sibt. Bla dubju nawguraw lil Ira u t-tim kollu warajha l-isbaħ xewqat u nittamaw li din is-sena l-frażi ta' tnax -il punt nisimgħuha ta' spiss diretta għal pajjiżna.